Fakta om HIV og Aids i Norge Ekspandér faktaboks • Ved inngangen til 2011 var det 4627 Hiv-positive i Norge. Rundt 620 er døde av Aids. • Helsedirektoratet spådde i 1983 at det ville være 100.000 Hiv-smittede i Norge i 1990. • I 2010 ble det diagnostisert 258 nye Hiv-smittede. Av disse var 173 menn og 85 kvinner. Dette er en nedgang fra 2008, da det ble registrert det høyeste antall Hiv-positive noe år i Norge (299).



• Av dem som fikk en diagnose i 2010, ble 157 registrert som heterofile, 85 homofile og 11 ble smittet gjennom sprøytemisbruk. • 62 kvinner og 38 menn fikk diagnosen Hiv etter å ha kommet som asylsøker, flyktning eller familieinnvandrer i 2010. • HivNorge (tidligere Pluss-Landsforeningen mot Aids) er en landsomfattende organisasjon som ivaretar Hiv-positives rettigheter og interesser her i landet, og som jobber med forebygging av Hiv og Aids. • 1. desember er verdens Aids-dag. Dagen ble iverksatt av UNAIDS, FNs organ til bekjempelse av Hiv/Aids, i 1988. • Ifølge UNAIDS' beregninger lever rundt 33 millioner mennesker med Hiv i verden i dag ( i 2001 var tallet 29.5 millioner ). • 22 millioner av disse lever i Afrika sør for Sahara. • I 2006 var halvparten av de nysmittede ungdom under 25 år. De fleste dør før de blir 35. • Sør-Afrika og Swaziland er verdens hardest rammede land, men antall Hiv-smittede øker mest i Øst-Europa, Sentral- og Øst-Asia. • En Hiv-smitta 20-åring kan i Norge i dag regne med å leve bare ti år kortere enn en frisk 20-åring. (Kilder: Statistisk sentralbyrå, Folkehelseinstituttet, UNAIDS)

Kim Fangen fra Rakkestad er mannen som står ut fra mengden. Mens få HIV-positive ønsker å stå fram med at det bærer viruset.

– Jeg følte at veldig mange snakket om det på vegene av oss og at det ble veldig feil, sier han.

En veldig privat sak

I løpet av de siste ti årene har over 2600 personer blitt smittet med HIV i Norge. 119 av dem er fra Hedmark og Oppland. Kim Fangen har ikke noe problem med å skjønner hvorfor de ikke ønsker å gi sykdommen et ansikt utad.

– Det er en veldig privat sak, så det har jeg ikke noe problem med å forstå, men jeg følte et behov for at noen skulle gå ut å snakke om det, sier han.

Selv ble han smittet av HIV i 2003. Da var han allerede godt kjent med sykdommen. Samboeren hans døde nemlig av aids i 1996 – det samme året som man fikk medisiner som gjør at HIV-positive kan leve godt og lenge med sykdommen.

– Siden da tror jeg kanskje at det har blitt vanskeligere å være HIV-positiv. Det er mindre snakk om det nå og det er ingen som kjenner noen som lever med det. Eller – det gjør de jo gjerne, bare at de ikke vet at de gjør det, sier han.

– Skulle ønske folk visste mer

Even Reinertsen er infeksjonsmedisiner ved Sykehuset Innlandet. Han gir regelmessig oppfølging til rundt 50 HIV-positive og merker godt at det fortsatt er et tabu-område.

– Noe av det viktigste pasientene sier til meg er at de skulle ønske at flere i Norge i dag visste mer om sykdommen og ikke hadde en så dramatisk holdning til HIV. Da ville det kanskje være lettere å stå fram, sier han.

Og han merker at kunnskapen blant folk er varierende. Noen tror for eksempel at man kan bli smittet ved berøring.

– Det er fordommer. HIV smitter seksuelt og ved blodoverføring, sier han.

Viktig å snakke med andre

For å takle det å leve med viruset har det vært viktig for Fangen å snakke med andre som er i samme situasjon.

– Leger kan komme med mange gode og fornuftige ord, men det har vært viktigere for meg å snakke med andre HIV-positive. Det har vært den store døråpneren, sier han.